Ο ΣΥΡΙΖΑ κατηγορεί τους ευρωβουλευτές της ΝΔ ότι καταψήφισαν το εμπάργκο όπλων στην Σαουδική Αραβία.

Απαντώντας σε «πηγές» της ΝΔ σχετικά με το Ψήφισμα του Ευρωπαϊκού Κοινοβουλίου για την κατάσταση στην Υεμένη και την επιβολή εμπάργκο όπλων, ο ΣΥΡΙΖΑ εξέδωσε ανακοίνωση με την οποία υποστηρίζει ότι:

Στο Ευρωπαϊκό Κοινοβούλιο κατατέθηκε κοινό Ψήφισμα για την κατάσταση στην Υεμένη, από τη συντριπτική πλειοψηφία των πολιτικών ομάδων, το οποίο φέρει και την υπογραφή του κ. Κεφαλογιάννη.

Και, ενώ στο Ψήφισμα, οι ευρωβουλευτές της ΝΔ ψήφισαν υπέρ, στην ψηφοφορία της παραγράφου 15 (το δεύτερο κομμάτι της – 15/2), με την οποία το Ευρωκοινοβούλιο επικαλείται το Ψήφισμα για την ανθρωπιστική κατάσταση στην Υεμένη της 25ης Φεβρουαρίου του 2016 που ζητά από την Ύπατη Εκπρόσωπο της ΕΕ για θέματα Εξωτερικής Πολιτικής, Φεντερίκα Μογκερίνι να αναλάβει πρωτοβουλία προκειμένου να επιβληθεί εμπάργκο όπλων της ΕΕ εναντίον της Σαουδικής Αραβίας, οι ευρωβουλευτές της ΝΔ, Κεφαλογιάννης, Κύρτσος, Σπυράκη, Βόζεμπεργκ, Ζαγοράκης έχουν ψηφίσει κατά, όπως άλλωστε αποδεικνύεται και από τα αναρτημένα αποτελέσματα της ψηφοφορίας.

Σύμφωνα με τον ΣΥΡΙΖΑ είναι «αδιάψευστο γεγονός» ότι οι ευρωβουλευτές της ΝΔ καταψήφισαν την πρόταση επιβολής εμπάργκο όπλων στη Σαουδική Αραβία. «Οπότε, αναμένουμε από το κόμμα της αξιωματικής αντιπολίτευσης, αντί να κάνει νεφελώδεις και αλληλοσυγκρουόμενες διαρροές, να αιτιολογήσει την στάση της» αναφέρει η Κουμουνδούρου.

Ο ΣΥΡΙΖΑ παραθέτει και τον σύνδεσμο με τις σημερινές ψήφους των ευρωβουλευτών (στις σελ. 50-51, η ψήφος αναφορικά με το εμπάργκο και στις σελ 56-57 η ψήφος στο σύνολο του Ψηφίσματος).

Δείτε το εδώ σε μορφή PDF

Πηγές ΝΔ: Ολοι οι ευρωβουλευτές μας υπερψήφισαν

Υπενθυμίζεται ότι νωρίτερα, πηγές της ΝΔ διευκρίνιζαν χαρακτηριστικά ότι «στη σημερινή ηλεκτρονική ονομαστική ψηφοφορία της ευρωβουλής όλοι οι ευρωβουλευτές της ΝΔ υπερψήφισαν το σύνολο του ψηφίσματος στο οποίο αναφέρεται δύο φορές η παραίνεση προς το Συμβούλιο να δρομολογήσει πρωτοβουλίες για να επιβληθεί εμπάργκο της πώλησης όπλων στη Σαουδική Αραβία».